Document ID: 31998R0203

ΚΑΝΟΝΙΣΜΟΣ (ΕΚ) αριθ. 203/98 ΤΗΣ ΕΠΙΤΡΟΠΗΣ της 26ης Ιανουαρίου 1998 που τροποποιεί τον κανονισμό (ΕΟΚ) αριθ. 4154/87 για τον καθορισμό των μεθόδων ανάλυσης και άλλων διατάξεων τεχνικού χαρακτήρα που είναι απαραίτητες για την εφαρμογή του καθεστώτος εξαγωγής των εμπορευμάτων που προέρχονται από την μεταποίηση γεωργικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΚ) αριθ. 2509/97 της Επιτροπής (2), και ιδίως το άρθρο 9,
Εκτιμώντας:
ότι, για να εξασφαλισθεί ομοιόμορφη μεταχείριση κατά την εισαγωγή στην Κοινότητα εμπορευμάτων στην οποία εφαρμόζεται ο κανονισμός (ΕΚ) αριθ. 3448/93 του Συμβουλίου (3), είναι αναγκαίο να τροποποιηθεί ο κανονισμός (ΕΟΚ) αριθ. 4154/87 της Επιτροπής (4), όσον αφορά την αναλυτική διαδικασία για τον καθορισμό των λιπαρών ουσιών που προέρχονται από το γάλα 7
ότι, ύστερα από μελέτες και πειράματα που πραγματοποιήθηκαν από τα εργαστήρια στα οποία είχε ανατεθεί να πραγματοποιήσουν αυτόν τον τύπο του καθορισμού, η διαδικασία που αναφέρεται στο άρθρο 1 του παρόντος κανονισμού φαίνεται ως η πλέον κατάλληλη 7
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη του τελωνειακού και στατιστικού τμήματος της επιτροπής του τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΟΚ) αριθ. 4154/87 η παράγραφος 3 αντικαθίσταται από το ακόλουθο κείμενο:
«3. Περιεκτικότητα σε λιπαρές ύλες γάλακτος
α) Με την επιφύλαξη των διατάξεων του στοιχείου β) που ακολουθεί, η κατά βάρος περιεκτικότητα του εμπορεύματος ως έχει σε λιπαρές ύλες γάλακτος προσδιορίζεται με εκχύλιση με πετρελαϊκό αιθέρα μετά από υδρόλυση με υδροχλωρικό οξύ.
β) Όταν δηλώνεται ότι στη σύνθεση του εμπορεύματος περιλαμβάνονται και άλλες λιπαρές ύλες εκτός εκείνων του γάλακτος, εφαρμόζεται η ακόλουθη διαδικασία:
- η κατά βάρος περιεκτικότητα (%) του εμπορεύματος ως έχει σε λιπαρή ύλη (ολική) προσδιορίζεται με τον τρόπο που αναφέρεται στο στοιχείο α) ανωτέρω,
- για τον προσδιορισμό των λιπαρών ουσιών που προέρχονται από το γάλα εφαρμόζεται μία μέθοδος η οποία περιλαμβάνει υδρόλυση με υδροχλωρικό οξύ, εκχύλιση με πετρελαϊκό αιθέρα και στη συνέχεια αέριο χρωματογραφία των μεθυλεστέρων των λιπαρών οξέων. Εφόσον διαπιστωθεί η παρουσία λιπαρών ουσιών προερχόμενων από το γάλα, η εκατοστιαία αναλογία τους υπολογίζεται πολλαπλασιάζοντας το ποσοστό του βουτυρικού μεθυλεστέρα επί 25, και το αποτέλεσμα αυτό επί τη συνολική κατά βάρος περιεκτικότητα σε εκατοστιαία αναλογία της λιπαρής ουσίας του εμπορεύματος και διαιρώντας το νέο αποτέλεσμα διά του εκατό.»
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιανουαρίου 1998.

Labels: 3
17
16